“ศูนย์เรียนรู้โรงไฟฟ้าขนอม” เครือ EGCO จัดงาน “สัปดาห์วิทย์ฯ ปี 65″
“ศูนย์เรียนรู้โรงไฟฟ้าขนอม” ในเครือ EGCO จัดงาน “สัปดาห์วิทย์ฯ ปี 65" ชวนเยาวชนท่องโลกนวัตกรรมพลังงานแห่งอนาคต  
“ศูนย์เรียนรู้โรงไฟฟ้าขนอม” ในเครือ EGCO จัดงาน “สัปดาห์วิทย์ฯ ปี 65" ชวนเยาวชนท่องโลกนวัตกรรมพลังงานแห่งอนาคต  
29 พ.ย. 2565

บริษัท ผลิตไฟฟ้า จำกัด (มหาชน) หรือ EGCO โดยศูนย์เรียนรู้โรงไฟฟ้าขนอม จัดงานสัปดาห์วิทยาศาสตร์ ประจำปี 2565 ภายใต้แนวคิด “นวัตกรรมวิทย์ พลิกโลก ตอน Energy Sci-Tech Transformation For Life พลังงานเปลี่ยนโลก” แปลงร่างโรงไฟฟ้าเรือลอยน้ำแห่งแรกของไทย เป็นฐานทัพหุ่นยนต์ ชวนเยาวชนท่องโลกนวัตกรรมพลังงานแห่งอนาคต
นายโกศล ศิริวาลย์ กรรมการผู้จัดการ บริษัท ผลิตไฟฟ้าขนอม จำกัด ในกลุ่ม EGCO กล่าวว่า เอ็กโก กรุ๊ป และศูนย์เรียนรู้โรงไฟฟ้าขนอม อ.ขนอม จ.นครศรีธรรมราช ให้ความสำคัญและส่งเสริมการเรียนรู้ด้านพลังงาน วิทยาศาสตร์ และนวัตกรรมแก่เยาวชน ซึ่งเป็นวัยต้นทางและกำลังสำคัญในการพัฒนาประเทศมาโดยตลอด จึงได้จัดงานสัปดาห์วิทยาศาสตร์ ภายในศูนย์เรียนรู้โรงไฟฟ้าขนอม ประจำปี 2565 ต่อเนื่อง เป็นปีที่ 4 เพื่อให้พื้นที่แห่งนี้เป็นแหล่งเรียนรู้ แหล่งจุดประกายความคิด ความฝัน การเรียนรู้ทางวิทยาศาสตร์ โดยเฉพาะในด้านพลังงานที่อยู่ในช่วงเปลี่ยนผ่านและกำลังมีการเปลี่ยนแปลงแบบก้าวกระโดด เพื่อสนับสนุนให้เยาวชนได้นำความรู้และประสบการณ์ที่ได้รับไปใช้ให้เกิดประโยชน์ต่อตนเอง ชุมชน และประเทศชาติต่อไปในอนาคตอย่างยั่งยืน
ส่วนนางสาวพินทุ์สุดา เปี่ยมปิติ ผู้จัดการส่วนกิจกรรมองค์กรและสังคม ฝ่ายสื่อสารองค์กร เอ็กโก กรุ๊ป กล่าวว่า ศูนย์เรียนรู้โรงไฟฟ้าขนอมจัดงานสัปดาห์วิทยาศาสตร์ ประจำปี 2565 เมื่อวันที่ 7-16 พฤศจิกายน 2565 ภายใต้แนวคิด “นวัตกรรมวิทย์ พลิกโลก ตอน Energy Sci-Tech Transformation For Life พลังงานเปลี่ยนโลก” เพื่อสื่อสารเรื่องการเปลี่ยนผ่านของเทคโนโลยีต่อเนื่องจากการจัดงานฯ ในปี 2564 โดยปีนี้มุ่งเน้นไปที่การเปลี่ยนผ่านด้านพลังงาน (Energy Transition) ซึ่งเป็นเรื่องใกล้ตัวและมีผลกระทบต่อชีวิตประจำวันของทุกคน โดยเล่าเรื่องราวผ่านหุ่นยนต์ 5 ตัว ที่แปลงร่างมาจากโรงไฟฟ้าขนอม หน่วยที่ 1 ซึ่งเป็นโรงไฟฟ้าเรือลอยน้ำแห่งแรกของประเทศและเครื่องจักรภายในโรงไฟฟ้า เพื่อนำเยาวชนเดินทางไปสัมผัสกับนวัตกรรมด้านพลังงานตั้งแต่อดีตจนถึงโลกอนาคต
“ภายในงาน เยาวชนจะได้รับความรู้พื้นฐานจากนิทรรศการถาวรของศูนย์เรียนรู้ฯ โดยไฮไลท์สำคัญของ งานสัปดาห์วิทยาศาสตร์ในปีนี้อยู่ในโซนที่ 3 “เราผลิตไฟฟ้าได้อย่างไร” ที่คืนชีพโรงไฟฟ้าและเครื่องจักรเป็นหุ่นยนต์บอกเล่าเรื่องราวของเทคโนโลยีพลังงานแห่งอนาคต และโซนที่ 7 “นิทรรศการพลังงานแห่งอนาคต” ที่จัดแสดงนวัตกรรมพลังงานทางเลือกใหม่ ๆ ที่หลากหลาย เช่น พลังงานชีวภาพจากสาหร่าย พลังงานจากกังหันลมแบบลอยบนอากาศ พลังงานแสงอาทิตย์ที่ติดตั้งได้ทุกพื้นผิว พลังงานฟิวชั่น พลังงานจากร่างกายมนุษย์ เป็นต้น รวมถึงมีกิจกรรมให้เยาวชนได้ทดลองผลิตไฟฟ้าจากร่างกายอีกด้วย ซึ่งเยาวชนที่เข้าร่วมงานต่างเพลิดเพลินและให้การตอบรับกับกิจกรรมต่าง ๆ เป็นอย่างดี” นางสาวพินทุ์สุดา กล่าว
ด้านนายสิทธิโชค สุขสบาย นักเรียนชั้นมัธยมศึกษาปีที่ 3 โรงเรียนบ้านเขาหัวช้าง เล่าถึงการเข้าร่วมงานสัปดาห์วิทยาศาสตร์ในครั้งนี้ว่า ครั้งนี้เป็นครั้งที่ 2 ที่ได้เข้ามาเยี่ยมชมศูนย์เรียนรู้โรงไฟฟ้าขนอม แต่รู้สึกได้ว่าครั้งนี้ตื่นเต้นกว่าครั้งที่แล้ว เพราะโชว์หลายส่วนมีความตื่นเต้นอลังการ โดยเฉพาะในการแปลงร่างโรงไฟฟ้าเป็นหุ่นยนต์ ไปพร้อมกับการอธิบายเรื่องราวของการผลิตไฟฟ้าด้วยวิธีต่าง ๆ อีกส่วนที่ประทับใจคือ โซนที่ 7 ที่เล่าเรื่องพลังงานทางเลือก โดยเฉพาะการนำสาหร่ายมาผลิตไฟฟ้า เพราะประเทศไทยติดทะเล และภาคใต้ก็ขนาบด้วยทะเลทั้งสองฝั่ง การนำสาหร่ายจากท้องทะเลมาช่วยในการผลิตพลังงานจึงน่าจะช่วยเพิ่มกำลังการผลิตไฟฟ้าได้มากขึ้น